FINANSTILSYNET

Seksjon for forsikringstilsyn

Dato: 23. januar 2017

**ANSVARLIG AKTUARS RAPPORT I LIVSFORSIKRING for 2016**

**1 Utviklingen i selskapet**

1.1 Premieinntekter

 Aktuaren gir utfyllende kommentarer til utviklingen i livsforsikringsforetakets (heretter selskapet) premieinntekter fordelt på bransjer og eventuelle delbransjer.

1.2 Erstatningsutbetalinger og gjenkjøp

 Aktuaren gir utfyllende kommentarer til utviklingen i selskapets utbetalte erstatninger fordelt på bransjer og eventuelle delbransjer. Det gis også en omtale av utviklingen i gjenkjøp.

1.3 Flytting av forsikringskontrakter

 Aktuaren gir utfyllende kommentarer til utviklingen med hensyn til flytting av forsikrings­kontrakter.

**2 Premier**

Aktuaren skal bekrefte at selskapets premier i alle sammenhenger er i samsvar med meldte forsikringstekniske beregningsgrunnlag. Dersom dette ikke er tilfelle, skal det redegjøres nærmere for forholdet.

Aktuaren redegjør for i hvilken utstrekning det er foretatt kontroller eller stikkprøver for å sikre at det er benyttet riktige premier, herunder at premiene er knyttet opp til korrekte risikoklasser, i henhold til meldinger til Finanstilsynet.

**3 Forsikringsfond**

 Aktuaren skal bekrefte at selskapets forsikringstekniske reserver (premiereserve, herunder IBNS-reserver mv.) er i samsvar med anmeldte forsikringstekniske beregningsgrunnlag. Dersom dette ikke er tilfelle, skal det redegjøres nærmere for forholdet. Det skal også redegjøres for omfanget av foretatte oppreserveringer og fremtidige opptrappingsplaner når det gjelder nytt dødelighets­grunnlag i kollektiv pensjonsforsikring. Omfanget av konverteringer av fripoliser til investerings­valg skal også omtales.

 Det skal samtidig gis redegjørelse for selskapets regler for IBNR- og RBNS-reserver (IBNS) for alle bransjer og forsikringsdekninger.

Aktuaren redegjør for i hvilken utstrekning aktuaren har foretatt kontrollberegninger av rimelig­heten ved de maskinelt beregnede premiereserver og eventuelt også korreksjoner av disse (f.eks. om prospektive og retrospektive kontrollberegninger har gitt opphav til særskilte problemstillinger).

Det skal informeres om gjennomsnittlig beregningsrente for forsikringer med rentegaranti, fordelt på de ulike bransjer og for den samlede forsikringsbestand, ved utgangen av regn­skapsåret. Tilsvarende opplysninger skal gis der man hensyntar midler på premiefond og tilleggsavsetninger.

**4 Renteanalyse**

 Det opplyses om størrelsen på selskapets kapitalavkastningsrente (bokført og verdijustert) i kollektivporteføljen etter regler utarbeidet av Finanstilsynet. Det opplyses videre om kapital­avkastningen i eventuelle delporteføljer i kollektivporteføljen.

 Det skal også gis opplysninger om avkastningen på selskapsporteføljen.

**5 Risikoanalyse**

 Det utarbeides en risikoanalyse som i tillegg til risikoresultatet på hovedbransjenivå også viser risikoresultatet fordelt på det enkelte dødelighets- og uføregrunnlag innen hver av de fem hoved­bransjene innen livsforsikring. Det opplyses videre om risikoanalyser i eventuelle delbransjer. Risikoanalysen skal også redegjøre for avsetninger til (evt. anvendelse av) risikoutjevnings­fondet, samt eventuelle interne retningslinjer for overføring til og anvendelse av fondet.

 Videre skal det gis opplysninger om utviklingen når det gjelder selskapets portefølje av forsikringer som regnes som skadeforsikring (sykdom, ulykke, kritisk sykdom og yrkes­skadedekning).

**6 Omkostningsanalyse**

6.1 Omkostningsanalyse

 Det skal utarbeides en omkostningsanalyse (faktiske og beregningsmessige omkostninger mv., fordelt på administrasjons- og forvaltningsomkostninger) for de ulike hovedbransjer og delbransjer. Det skal redegjøres for utviklingen i faktiske kost­nader i forhold til de beregnings­messige omkostninger for de ulike hovedbransjer og delbransjer.

Videre skal det opplyses om omkostningenes andel av samlet premiereserve i prosent for hver enkelt hovedbransje over en tidsperiode på minimum fire år. Det skal angis om rene risiko­forsikringer og forsikringer uten rett til andel av selskapets overskudd inngår i beregningene.

Det skal spesielt opplyses hvordan eventuelt omkostningsunderskudd inndekkes for det tilfelle at underskuddet er større enn overskuddet på de øvrige beregningselementer for individuelle forsikringsbransjer inngått før 2008.

6.2 Fordeling av faktiske omkostninger

 Aktuaren redegjør for og kommenterer de fordelingsnøkler selskapet anvender ved fordeling av selskapets totale faktiske omkostninger mellom de enkelte hovedbransjer og mellom de største produktgrupper i hovedbransjene. Det skal herunder redegjøres for fordeling av omkostninger på produkter uten rett til andel av overskuddet.

6.3 Administrasjonsreserve

 Aktuaren gir en vurdering av administrasjonsreservens størrelse sammenholdt med den andel av selskapets fremtidige administrasjonsomkostninger som forutsetningsvis skal dekkes av administrasjonsreserven for fripoliser og pensjonskapitalbevis og andre fullt betalte forsikringer.

Det skal også opplyses om praksis hva gjelder bruk av administrasjonsreserve i kollektiv pensjon, bl.a. i hvilken utstrekning omkostninger dekkes fra administrasjonsreserve eller gjennom årlige premier.

**7 Beregningsgrunnlagenes sikkerhetsmarginer**

 Aktuaren skal opplyse hvorvidt elementene i selskapets ulike forsikringstekniske beregnings­grunnlag fortsatt har de nødvendige sikkerhetsmarginer. Det kan ses bort fra beregnings­elementer av liten økonomisk betydning for selskapet.

**8 Tilpasning mellom eiendeler og forsikringsmessige forpliktelser**

 Aktuaren gir kommentarer til hvordan selskapets kapitalplasseringer svarer til selskapets forsikrings­messige forpliktelser og risikoer, hensett til avkastning, innfrielsesprofil og varighet på de ulike eiendelsposter. Det skal gis særskilt omtale av ALM-analyser selskapet har foretatt (evt. også på delporteføljer i kollektivporteføljen).

**9 Andre analyser**

 Det redegjøres for spesielle analyser som aktuaren har foretatt, og eventuelle andre opplysninger som aktuaren er kjent med, og som har betydning ved vurdering av selskapets soliditetsmessige status på forsikringsteknisk grunnlag.

 For det tilfelle at Finanstilsynets seneste modell for risikobasert tilsyn gir opphav til særskilte utfordringer for selskapet, skal det gis en redegjørelse om dette.

 Aktuarens rapport skal inneholde selvstendig beskrivelse av de forhold som er omtalt i dette punkt, og ikke referere til annen dokumentasjon sendt til Finanstilsynet.

**10 Tilbakeføring av overskudd**

 Det gis en kortfattet redegjørelse for de prinsipper som er lagt til grunn ved tilbakeføring av overskuddsmidler innenfor de enkelte hovedbransjer og produktgrupper, herunder avsetning til tilleggsavsetninger og risikoutjevningsfond. Eventuelle endringer i prinsippene i forhold til foregående regnskapsår redegjøres det særskilt for. Aktuaren redegjør også for eventuelle spesielle forhold knyttet til tilbakeføring av årets overskudd.

**11 Premie for rentegaranti og fortjenestemarginer**

 Det skal redegjøres for hvilke regler selskapet har benyttet ved fastsettelse av premie for rente­garanti, herunder hvilke inntekter dette har gitt opphav til i de ulike bransjer.

 Videre skal det gis en omtale av selskapets regler for fastsettelse av fortjenestemargin på pris for rentegaranti, pris for risiko knyttet til person og pris for administrasjon og forvaltning, herunder hvilke inntekter dette har gitt opphav til i de ulike bransjer.

**12 Forsikringer uten overskuddsrett**

 Det redegjøres særskilt for resultatene for de produktgrupper som er uten overskuddsrett, dvs. produkter hvor resultatet avregnes direkte mot selskapets egenkapital. Redegjørelsen skal skille mellom produkter som i sin helhet er uten overskuddsrett (f.eks. rene ett-årige risiko­forsikringer) og tilleggsdekninger uten overskuddsrett (f.eks. tilleggsytelser i form av etterlatte- og uføredekninger).

**13 Gjenforsikring mv.**

 Det gis en kortfattet redegjørelse for selskapets gjenforsikringsavtaler. Det skal også rede­gjøres for utviklingen i eventuelle multinasjonale pooling-avtaler selskapet deltar i.

Eventuelle endringer i prinsipper i forhold til foregående regnskapsår redegjøres det særskilt for.